Golffari perustelee tekoaan eläimen kärsimyksen lopettamisella. Hän kertoo alkusyksystä löytäneensä samalta kentältä metsästyksessä haavoittuneen linnun, jonka hän lopetti niin ikään golfmailan iskulla.

Sosiaalisessa mediassa leviää video, jossa suomalaismies lyö golfmailalla valkoposkihanhen pään irti viheriöllä sijaitsevan lammen reunalla. Video on kuvattu Vantaan Golfpuistossa.

Valkoposkihanhi on Suomessa rauhoitettu lintu, ja poliisi tutkii puistatusta herättänyttä tapausta luonnonsuojelurikoksena. Luonnonsuojelurikoksesta voidaan tuomita sakkoa tai vankeutta enintään kaksi vuotta.

Iltalehti tavoitti hanhen mestanneen miehen, joka kokee aiheeseen liittyvän uutisoinnin olleen vääristynyttä.

Hän perustelee tekoaan linnun kärsimyksen nopealla päättämisellä, sillä hänen mukaansa hanhi oli aiemmin saanut golfpallosta osuman päähänsä ja loukkaantunut pahoin.

Videolla näkyy, miten linnun pää irtoaa lyönnin voimasta ja ruumis jää sätkimään. Miehen mukaan lintu vietiin kentältä pois asianmukaisella tavalla.

Mitä ennen tekoa tapahtui?

Ympärillä oli varmaankin 200 lintua. Pallo osui yhtä päähän. Se hyppi, pomppi ja heitteli voltteja siinä kentällä. Sanoin pojille että tuo on lopetettava heti, koska se kärsii.

Juoksin sen luo ja siinä vaiheessa linnun liike jo vähän lakkasikin ja se selkeästi alkoi menettää tajuntaansa. Suusta ja sieraimista tuli verta.

Sanoin että pojille, että tämä on suojeltu lintu, ja se pitää kuvata jos tästä jotain tulee, mutta eläin on lopetettava heti.

Linnun päähän oli siis hetkeä ennen osunut pallo?

Osui varmaan 200 kilometrin tuntivauhdilla. Se olisi kuollut joka tapauksessa. Olisiko siihen mennyt viisi tai viisitoista minuuttia, sitä en tiedä. Verenvuoto oli sen verran kovaa kumminkin. Päässä oli painauma.

Miten päädyit tekoon?

Päätin, että koppaan sitä takaraivoon, että pääsee kärsimyksistään. Se, että golfmaila olikin noin tehokas, oli itsellekin yllätys.

Kävikö mielessä mennä kertomaan linnusta esimerkiksi golfradan henkilökunnalle tai vastaaville henkilöille?

Ei se ollut auki enää siinä vaihessa. Tämä tapahtui illalla vähän ennen pimeän tuloa. Viimeistä väylää ei nähty enää pelata, kello oli vartin yli kahdeksan tai puoli yhdeksän. Tämä sattui muistaakseni alkuviikosta maanantaina.

Videolla kuuluu kuvaajan naurua. Koitteko tilanteen huvittavana?

Videolla näkyy, että minä en kyllä kokenut sitä huvittavana. Se, että kuvaaja hymähti, johtui varmaan siitä lopputuloksesta lyönnin jälkeen.

Hän pelasi samassa ryhmässä. Takana tulevat ja vastaantulevat ryhmät näkivät tilanteen eivätkä kauhistelleet yhtään.

Sanoivat, että hyvä ettei kärsinyt enempää. Soitin parkkipaikalta paikalliseen metsästysseuraan ja pyysin hakemaan linnun.

Jäittekö odottamaan henkilön saapumista?

Joo.

Oletko tehnyt aiemmin tuollaista vastaavaa?

Olen joutunut vastaavassa tilanteessa eläimen lopettamaan. Ei tuo siinä mielessä niin kummalista ole.

Olet siis aiemminkin lopettanut eläimen golfmailalla?

Kyllä.

Minkä eläimen ja koska?

Samalla kentällä kanadanhanhen. Se oli metsästäjän haavoittama lintu. Se juoksi pitkin kenttää ja saatiin piiritettyä lammelle. Ei ollut muuta vaihtoehtoa, eihän kentällä voi ammuskelemaan ruveta. Tämä tapahtui alkusyksystä. Muita tapauksia ei ole.

Poliisi on vahvistanut tutkivansa tapausta. Oletko ollut jo tekemisissä poliisin kanssa?

Olen ollut poliisiin yhteydessä ja olemme sopineet jatkotoimenpiteistä. Asia etenee viranomaisten tahtiin. Hyvä, että asia tutkitaan kunnolla. Lehdistönkin olisi vähän hyvä lyödä jarrua.

Onko muuta kommentoitavaa?

Jos olisin tiennyt mikä myrsky tästä tulee, niin varmasti olisin toiminut samalla tavalla, mutta tuskin olisi kuvattu videolle. Valitettavaa on, että video päätyi someen ja sen voima tiedetään.